Mann i 50-årene til sykehus etter bilulykke i Vestfold
Mannen ble alvorlig skadd. Ulykken skjedde på riksvei 319 ved Plantesenteret i Sande, opplyser operasjonssentralen i Søndre Buskerud politidistrikt. Det ble iverksatt livreddende førstehjelp på ulykkesstedet da ambulansepersonell ankom. En luftambulanse ankom deretter for å hente mannen. Han ble sendt til Ullevål sykehus. Tilstanden hans var søndag morgen ukjent. Ifølge Drammens Tidende hadde mannen med seg en hund i bilen. Hunden kom uskadd fra ulykken og ble ivaretatt av Viking. Det var en beboer i Sandebukta som varslet politiet om ulykken. Mannen lå da bevisstløs utenfor bilen sin. Bilen hadde havnet utfor veien og fortsatt ferden i flere titalls meter bortover et jorde. Årsaken til ulykken var søndag morgen ukjent. Politiet fikk melding om utforkjøringen klokken 5.25.
En mann i 50-årene ble natt til søndag sendt til Ullevål sykehus med luftambulanse etter at han hadde kjørt av veien i Sande i Vestfold.